Predkladacia správa

Správa o plnení multilicenčnej zmluvy Microsoft Enterprise Agreement a návrh jej pokračovania predkladá Ministerstvo financií SR ako iniciatívny materiál.  
Cieľom materiálu je informovať o plnení multilicenčnej zmluvy Microsoft Enterprise Agreement v rokoch 2006 až 2008 a predložiť návrh jej pokračovania na roky 2009 až 2011. Schválenie predloženého materiálu umožní pokračovať v už overenom spôsobe zabezpečenia legálneho, inovatívneho, moderného a cenovo prístupného programového vybavenia pre inštitúcie štátnej správy.
V súčasnosti v štátnej správe prebieha proces prípravy nového prístupu k riešeniu problematiky informatizácie verejnej správy, ktorého cieľom je kvalitatívna zmena nielen v poskytovaní služieb verejnou správou verejnosti, ale aj v samotnom výkone verejnej správy. Zámerom tohto procesu je vytvorenie podmienok pre vybavovanie úradných záležitostí verejnosti elektronicky, modernizácia v oblasti e-služieb, zníženie duplicitných administratívnych činností a zabezpečenie transparentnosti v procesoch  verejnej správy. 
Zabezpečenie inovatívneho programového vybavenia je základným prostriedkom pre vytvorenie podmienok elektronizácie spracovania dokumentov, prehľadnosť a prístupnosť informačných tokov v štátnej správe. Jedným z predpokladov budovania modernej informačnej spoločnosti je aj zabezpečenie základného softvérového vybavenia prostredníctvom pokračovania zmluvy Microsoft Enterprise Agreement. Výsledkom tohto procesu je zvyšovanie celkovej produktivity, skvalitnenie služieb, väčší rast inovácií a zefektívnenie použitia verejných prostriedkov prostredníctvom platformy Microsoft.
Predkladaný materiál má vplyv na rozpočet verejnej správy, ktorý je uvedený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.
Materiál bol predmetom medzirezortného pripomienkového konania od 1.12. 2008 do 5.12. 2008. Vznesené zásadné pripomienky všetkých subjektov boli prerokované a materiál sa na rokovanie vlády Slovenskej republiky predkladá bez rozporov.